[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.12.2006

COM(2006) 832 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΟ ΣΥΜΒΟΥΛΙΟ ΚΑΙ ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ

Ευρωπαϊκό ΄Ιδρυμα Επαγγελματικής Εκπαίδευσης

1. Εισαγωγή

Η έκθεση υποβάλλεται στο πλαίσιο του άρθρου 17 του κανονισμού του Συμβούλιου περί συστάσεως Ευρωπαϊκού Ιδρύματος Επαγγελματικής Εκπαίδευσης (εφεξής ΕΙΕΕ), που τροποποιήθηκε με τον κανονισμό του Συμβουλίου το 2003[1] στον οποίο απαιτείται η δημιουργία από την Επιτροπή μιας διαδικασίας παρακολούθησης και αξιολόγησης για το ΕΙΕΕ και εκθέσεις σχετικά με τα πορίσματά της.

Στόχος της έκθεσης είναι η ανασκόπηση των εμπειριών που αποκτήθηκαν από το έργο του ΕΙΕΕ για την περίοδο 2002-2005. Στην έκθεση λαμβάνονται υπόψη οι αλλαγές της γεωγραφικής κάλυψης, του επιχειρησιακού περιβάλλοντος και του ρόλου του ΕΙΕΕ από το 2000 και μετά, όπως αντικατοπτρίζονται στη Μεσοπρόθεσμη προοπτική για το ανθρώπινο δυναμικό και τους χρηματοδοτικούς πόρους που εγκρίθηκε από το Διοικητικό Συμβούλιο του ΕΙΕΕ το Νοέμβριο του 2000 και στη Μεσοπρόθεσμη Προοπτική 2004-2006 που εγκρίθηκε από το Διοικητικό Συμβούλιο του ΕΙΕΕ το Νοέμβριο του 2003.

Η έκθεση στηρίζεται στα πορίσματα, στα συμπεράσματα και στις συστάσεις της έκθεσης του ανεξάρτητου αξιολογητή ITAD, εξωτερικού αναδόχου (βλέπε ενότητα 3). Επίσης, λαμβάνονται υπόψη η εμπειρία της Επιτροπής από τις δραστηριότητες και τη συνεργασία με το ΕΙΕΕ, καθώς και οι συστάσεις της Επιτροπής που περιέχονται στην ανακοίνωσή της του 2003.

Στην έκθεση λαμβάνεται επίσης υπόψη η εξέλιξη της πολιτικής της ΕΕ προς τις τρίτες χώρες και οι αναμενόμενες αλλαγές στα πολιτικά μέσα της ΕΕ μετά το 2006. Τα τρέχοντα προγράμματα εξωτερικής βοήθειας (Phare, Tacis, Meda και Cards), με τα οποία καθορίζεται το πεδίο δραστηριοτήτων του ΕΙΕΕ, θα αντικατασταθούν το 2007 από τρία νέα μέσα εξωτερικής βοήθειας, το Ευρωπαϊκό Μέσο Γειτονίας και Εταιρικής Σχέσης (ENPI), το Μέσο Προενταξιακής Βοήθειας (IPA) και το Μέσο Αναπτυξιακής Συνεργασίας (DCI). Για τις αλλαγές αυτές απαιτείται η αναπροσαρμογή του ιδρυτικού κανονισμού του ΕΙΕΕ. Με τα πορίσματα της διαδικασίας εξωτερικής αξιολόγησης θα ενημερωθεί η προτεινόμενη τροποποίηση του κανονισμού του Συμβουλίου σχετικά με το ΕΙΕΕ.

Η έκθεση εκπονήθηκε από κοινού από όλες τις υπηρεσίες της Επιτροπής που συνεργάζονται με το ΕΙΕΕ, δηλαδή τη ΓΔ Εκπαίδευσης και Πολιτισμού (την αρμόδια ΓΔ), τη ΓΔ Εξωτερικών Σχέσεων, τη ΓΔ Διεύρυνσης, την EuropeAid και τη ΓΔ Απασχόλησης, Κοινωνικών Υποθέσεων και Ίσων Ευκαιριών.

2. Εξελιξη του Ευρωπαϊκου Ιδρυματοσ Επαγγελματικησ Εκπαιδευσησ κατά την περιοδο 2002-2005

2.1. Ιστορικό του ΕΙΕΕ

Το ΕΙΕΕ[2] έχει την έδρα του στο Τορίνο της Ιταλίας και έχει 105 άτομα προσωπικό. Είναι οργανισμός της Κοινότητας που συστάθηκε νομικά με τον κανονισμό (ΕΟΚ) αριθ. 1360/90 του Συμβουλίου της 7ης Μαΐου 1990. Γενικός σκοπός του οργανισμού, όπως περιγράφεται στα άρθρα 1 και 2 του κανονισμού, είναι να συμβάλει στην ανάπτυξη των συστημάτων επαγγελματικής εκπαίδευσης στις τέσσερις περιοχές που εμπίπτουν στο πεδίο της αρμοδιότητάς του: τον Καύκασο και την Κεντρική Ασία[3], τις υποψήφιες χώρες[4], τις δυνάμει υποψήφιες χώρες[5], και τη Νότιο και Ανατολική Μεσόγειο[6] Οι δικαιούχοι χώρες επονομάζονται «χώρες εταίροι».

Το ΕΙΕΕ παρέχει πλέον τις υπηρεσίες του σε έξι Γενικές Διευθύνσεις (ΓΔ) της Ευρωπαϊκής Επιτροπής: Εκπαίδευσης και Πολιτισμού (η εποπτική ΓΔ του ΕΙΕΕ), Εξωτερικών Σχέσεων, EuropeAid, Διεύρυνσης, Επιχειρήσεων (σχετικά με το Ταμείο Ανάπτυξης ΜΜΕ), και Απασχόλησης, Κοινωνικών Υποθέσεων και Ίσων Ευκαιριών.

Από την άποψη παροχής υπηρεσιών, οι κύριοι συνομιλητές του ΕΙΕΕ στις υποψήφιες και στις δυνάμει υποψήφιες χώρες είναι οι αντιπροσωπείες της Ευρωπαϊκής Επιτροπής (με τον Ευρωπαϊκό Οργανισμό Ανασυγκρότησης[7] τον κύριο συνομιλητή για τη Σερβία, το Μαυροβούνιο και την πρώην Γιουγκοσλαβική Δημοκρατία της Μακεδονίας). Για τις άλλες περιοχές (Καύκασο, Κεντρική Ασία και τις γειτονικές χώρες), υπεύθυνη για την εφαρμογή των δραστηριοτήτων συνεργασίας της Ευρωπαϊκής Επιτροπής μαζί με τις σχετικές αντιπροσωπείες της Ευρωπαϊκής Επιτροπής είναι η EuropeAid.

2.2. Τρέχουσες προτεραιότητες και δραστηριότητες

Οι τρέχουσες προτεραιότητες του ΕΙΕΕ απορρέουν από τους στόχους που ορίζονται στη Μεσοπρόθεσμη Προοπτική 2004-2006 που εγκρίθηκε από το Διοικητικό Συμβούλιο το Νοέμβριο του 2003. Οι λειτουργικές προτεραιότητες βασίζονται στις πολιτικές εξωτερικών σχέσεων της ΕΕ προς κάθε περιοχή εταίρο.

Σε επιχειρησιακό επίπεδο, το ΕΙΕΕ χρησιμοποιεί τρία κύρια μέσα:

- Υποστήριξη των προγραμμάτων ΕΚ και διάδοση των πολιτικών της ΕΕ .

- Δημιουργία ικανότητας, πληροφόρησης και ανάλυσης για τις χώρες εταίρους.

- Καινοτομία, Μάθηση και Ανάπτυξη, συμπεριλαμβανομένων πιλοτικών σχεδίων για την ανάλυση των διδαγμάτων που προέκυψαν κατά την εφαρμογή στρατηγικών μεταρρύθμισης από χώρες εταίρους.

2.3. Προγενέστερες αξιολογήσεις, μελέτες και επισκοπήσεις

Μια εξωτερική αξιολόγηση πραγματοποιήθηκε το 2002[8] και οδήγησε στην έκδοση ανακοίνωσης της Επιτροπής στα μέσα του 2003[9]. Η ανακοίνωση του 1997[10] αναφέρεται στα ευρήματα της πρώτης εξωτερικής αξιολόγησης.

2.4. Χρηματοδότηση

Η χρηματοδότηση του ΕΙΕΕ προέρχεται από το κεφάλαιο εξωτερικών σχέσεων του κοινοτικού προϋπολογισμού και, από το 2000 και μετά, έχει χωριστεί σε δύο κονδύλια του προϋπολογισμού – ένα από τη ΓΔ Εξωτερικών Σχέσεων (15 03 03· πρώην B7-664) και ένα από τη ΓΔ Διεύρυνσης (15 03 02· πρώην B7-033).

Το επίπεδο χρηματοδότησης για κάθε χρόνο κατά την περίοδο 2002-2005 έχει προγραμματιστεί στο πλαίσιο των συμφωνιών του Διοικητικού Συμβουλίου σχετικά με τις κυλιόμενες μεσοπρόθεσμες προοπτικές (2002-2004· και μετέπειτα, 2004-2006). Αυτές οι προβλέψεις προγραμματισμού υπόκεινται στην ετήσια διαδικασία προϋπολογισμού. Η χρηματοδότηση αυτή αποτελεί σχεδόν το σύνολο των εσόδων του ΕΙΕΕ.

Στο παράρτημα 2 παρουσιάζεται η εξέλιξη όλου του προϋπολογισμού (συμπεριλαμβανομένων των δεσμευμένων κονδυλίων που μεταφέρθηκαν και δεν χρησιμοποιήθηκαν) για την απεικόνιση με αντιπροσωπευτικό τρόπο της διάθεσης των κονδυλίων.

3. Ανασκοπηση της ασκησης εξωτερικησ αξιολογησησ

Στο άρθρο 17 του ιδρυτικού κανονισμού, που τροποποιήθηκε με τον κανονισμό του Συμβουλίου του 2003, ορίζεται ότι η Επιτροπή πρέπει να αξιολογεί το ΕΙΕΕ ανά τριετία. Η τρέχουσα εξωτερική αξιολόγηση ξεκίνησε προς το τέλος του 2004 και η έκθεσή της αναμενόταν το 2006.

Η ΓΔ Εκπαίδευσης και Πολιτισμού δημοσίευσε ανοικτή πρόκληση υποβολής προσφορών για μια ανεξάρτητη εξωτερική αξιολόγηση του οργανισμού. Η σύμβαση ανατέθηκε στην εταιρεία ITAD Ltd (την ίδια ετιρεία που εκπόνησε την προηγούμενη αξιολόγηση). Συστάθηκε μια οργανωτική επιτροπή, υπό την προεδρία της ΓΔ Εκπαίδευσης και Πολιτισμού, με εκπροσώπους των ΓΔ Εξωτερικών Σχέσεων, Διεύρυνσης, EuropeAid, Απασχόλησης, τριών κρατών μελών (μελών του διοικητικού συμβουλίου) και του ΕΙΕΕ.

Οι γενικοί στόχοι της αξιολόγησης ήταν:

- να αξιολογηθεί ο βαθμός στον οποίο έχουν επιτευχθεί οι δεσμεύσεις του ΕΙΕΕ στο πλαίσιο των προγραμμάτων του εργασίας 2002, 2003 και 2004 και στο Σχέδιο Δράσης του 2003·

- να αξιολογηθεί ο βαθμός στον οποίο η Επιτροπή εκπλήρωσε τις δεσμεύσεις της που ανέλαβε στην ανακοίνωσή της του 2003·

- να συναχθούν χρήσιμα διδάγματα και συστάσεις για τις προκλήσεις που αντιμετωπίζει το ΕΙΕΕ στο στάδιο προγραμματισμού 2006-2008.

Ο εξωτερικός αξιολογητής χρησιμοποίησε διάφορα μεθοδολογικά εργαλεία. Καταρτίστηκε λεπτομερής πίνακας αξιολόγησης για την κατανομή των κύριων θεμάτων αξιολόγησης που συνοψίζονται ανωτέρω και προκειμένου να μπορέσει η οργανωτική επιτροπή να διαπιστώσει με ποιον τρόπο έπρεπε να απαντηθεί κάθε ερώτηση. Οι αξιολογητές εξέτασαν σημαντικό αριθμό εγγράφων που σχετίζονταν με τις δραστηριότητες του οργανισμού και τις δικές τους αξιολογήσεις για τη περίοδο της τριετίας. Πραγματοποιήθηκαν συνεντεύξεις με υπαλλήλους της Επιτροπής, με βουλευτές του Ευρωπαϊκού Κοινοβουλίου (ΒΕΚ), καθώς και με την πλειονότητα του προσωπικού του ΕΙΕΕ. Η ποιοτική αυτή πληροφόρηση συμπληρώθηκε με δύο έρευνες: η πρώτη απευθυνόταν στους ενδιαφερόμενους φορείς στην Επιτροπή, στο Ευρωπαϊκό Κοινοβούλιο, στα κράτη μέλη, στις χώρες εταίρους και σε άλλους οργανισμούς· και η δεύτερη στο προσωπικό του ΕΙΕΕ. Επιπλέον, επιλέχθηκαν τέσσερις περιπτωσιολογικές μελέτες αντιπροσωπευτικές των διαφόρων περιοχών, των τύπων δραστηριοτήτων, των θεματικών τομέων και των περιόδων υλοποίησης, και πραγματοποιήθηκαν επισκέψεις στις τρεις χώρες εταίρους για την ενδελεχή διερεύνηση των εν λόγω περιπτώσεων.

Τα αρχικά πορίσματα υποβλήθηκαν στο Διοικητικό Συμβούλιο στη συνεδρίασή του το Νοέμβριο 2005· τα γενικά συμπεράσματα και οι συστάσεις από τη διαδικασία εξωτερικής αξιολόγησης συζητήθηκαν επίσης στη συνεδρίασή του της 6ης Ιουνίου 2006.

4. ΚΥΡΙΕΣ ΣΥΣΤΑΣΕΙΣ ΤΗΣ ΕΚΘΕΣΗΣ ΕΞΩΤΕΡΙΚΗΣ ΑΞΙΟΛΟΓΗΣΗΣ ΜΕ ΤΙΣ ΠΑΡΑΤΗΡΗΣΕΙΣ ΚΑΙ ΤΙΣ ΣΥΣΤΑΣΕΙΣ ΤΗΣ ΕΠΙΤΡΟΠΉΣ

Στην ενότητα αυτή η Επιτροπή συνοψίζει και αναλύει αυτά τα ευρήματα, συμπεράσματα και συστάσεις του αξιολογητή που, κατά τη γνώμη του, αξίζει να προβληθούν. Για ορισμένες συστάσεις χρειάζεται να αναλάβει δράση η Επιτροπή και άλλες απευθύνονται στο ΕΙΕΕ. Η Επιτροπή καλεί το ΕΙΕΕ να εξετάσει και να ενεργήσει με βάση όλες τις συστάσεις του αξιολογητή και να επισημάνει τα μέτρα που σκοπεύει να λάβει. Η υλοποίηση των ευρημάτων πρόκειται να οργανωθεί σε επίπεδο οργανισμού (μέσω του Διοικητικού Συμβουλίου) και σε επίπεδο Επιτροπής.

Η Επιτροπή θα δώσει ιδιαίτερη προσοχή στις συστάσεις της έκθεσης εξωτερικής αξιολόγησης κατά τη διατύπωση της τροποποίησης του κανονισμού του Συμβουλίου για το ΕΙΕΕ.

Για να διευκολυνθεί η αμοιβαία ανάγνωση με την έκθεση εξωτερικής αξιολόγησης[11], αυτό το τμήμα ακολουθεί την ίδια δομή όπως και το «τμήμα συστάσεων» στην εν λόγω έκθεση.

4.1. Πολιτική και στρατηγική

Οι αξιολογητές διαπίστωσαν ότι το ΕΙΕΕ παρέχει στοχοθετημένη σειρά υπηρεσιών με σαφείς στόχους πολιτικής, που διατυπώθηκαν στα έγγραφα Μεσοπρόθεσμης Προοπτικής και Προγράμματος Εργασίας, που διαφέρουν ανάλογα με την περιοχή σύμφωνα με τις πολιτικές προτεραιότητες εξωτερικών σχέσεων της ΕΕ. Επιπλέον, στην αξιολόγηση διαπιστώθηκε ότι τα προγράμματα του ΕΙΕΕ ήταν σύμφωνα τόσο με τις στρατηγικές της ΕΕ όσο και των επιμέρους χωρών και ότι το ΕΙΕΕ μπόρεσε να επηρεάσει την κατεύθυνση που ενδεχομένως θα ακολουθήσει η μεταρρύθμιση.

Στην αξιολόγηση επιβεβαιώνεται ότι η εργασία που προσέφερε το ΕΙΕΕ θεωρείται αξιόλογη. Η Επιτροπή στις Βρυξέλλες και οι αντιπροσωπείες έχουν θετική άποψη για την παροχή εμπειρογνωμοσύνης εκ μέρους του ΕΙΕΕ στον τομέα της ΕΕΚ (επαγγελματικής εκπαίδευσης και κατάρτισης) σε μεγάλο φάσμα υπηρεσιών. Η προστιθέμενη αξία του ΕΙΕΕ απορρέει από τη βιωσιμότητα του οργανισμού, την κατανόηση του πλαισίου μεταρρύθμισης, το δίκτυο εμπειρογνωμόνων και την ικανότητά του να ανταποκρίνεται ευέλικτα και γρήγορα στις απαιτήσεις.

Στην αξιολόγηση συνάγεται το συμπέρασμα ότι η σημερινή θεματική εντολή του ΕΙΕΕ που αφορά μόνον την ΕΕΚ είναι πολύ περιοριστική, ενώ εκτιμάται ιδιαίτερα το γεγονός ότι η εντολή έχει ερμηνευτεί με κάποια ευελιξία τόσο από την Επιτροπή όσο και από το ΕΙΕΕ. Η επικείμενη αναθεώρηση της εντολής του ΕΙΕΕ πρέπει « να λαμβάνει υπόψη το γεγονός ότι η ΕΕΚ είναι μόνον ένα μέρος ενός ευρύτερου προγράμματος ανάπτυξης του ανθρώπινου δυναμικού (ΑΑΔ)» και οι αξιολογητές συνέστησαν ότι η προβλεπόμενη αναθεώρηση « πρέπει να συμπεριλαμβάνει τους όρους Ανάπτυξη Ανθρώπινου Δυναμικού (ΑΑΔ), ΕΕΚ, διά βίου μάθηση και συνδέσμους με την αγορά εργασίας και με την απασχόληση» .

Στην έκθεση διαπιστώνεται επίσης ότι απαιτείται κάπως μεγαλύτερη ευελιξία στο γεωγραφικό πεδίο αρμοδιότητας του ΕΙΕΕ. Με τον τρόπο αυτόν θα μπορούσε η ιδιαίτερη εμπειρογνωμοσύνη του ΕΙΕΕ να χρησιμοποιηθεί από την Κοινότητα σε χώρες που βρίσκονται σε παρόμοια στάδια ανάπτυξης και αντιμετωπίζουν όμοιες κοινωνικές και οικονομικές προκλήσεις. Οι αξιολογητές υπογραμμίζουν ότι η μεγαλύτερη ευελιξία στην ερμηνεία της εντολής πρέπει να συνοδεύεται από τη θέσπιση μηχανισμών για την εξασφάλιση αυστηρού καθορισμού προτεραιοτήτων στις δραστηριότητες του ΕΙΕΕ.

Η Επιτροπή συμμερίζεται σε μεγάλο βαθμό την ανάλυση και τις συστάσεις των αξιολογητών, ιδίως όσον αφορά το θεματικό πεδίο αρμοδιότητας του οργανισμού. Με την αυξανόμενη σημασία της προσέγγισης για τη διά βίου μάθηση στην εκπαίδευση και κατάρτιση στις πολιτικές και στα μέσα της ΕΕ απαιτείται ευρύτερο θεματικό πεδίο αρμοδιότητας για το ΕΙΕΕ. Η Επιτροπή προτείνει να εξεταστεί το θέμα αυτό στην επικείμενη αναθεώρηση του κανονισμού ΕΙΕΕ με τη διεύρυνση της εντολής του «να συμβάλει, στο πλαίσιο των πολιτικών εξωτερικών σχέσεων της ΕΕ, στη βελτίωση της ανάπτυξης του ανθρώπινου δυναμικού, ιδίως της εκπαίδευσης και κατάρτισης με την προοπτική διά βίου μάθησης και σε συναφή με την αγορά εργασίας θέματα».

Η Επιτροπή κρίνει ότι το ΕΙΕΕ, το οποίο έχει περιορισμένους πόρους, πρέπει να διατηρήσει το γεωγραφικό του επίκεντρο. Συνεπώς, προτείνεται ο πρωταρχικός στόχος του ΕΙΕΕ να οριστεί με αναφορά στο Μέσο Προενταξιακής Βοήθειας (IPA) και στο Ευρωπαϊκό Μέσο Γειτονίας και Εταιρικής Σχέσης (ENPI). Προκειμένου να εξασφαλιστεί η δυνατότητα να χρησιμοποιηθεί η εμπειρογνωμοσύνη του ΕΙΕΕ σε τομείς που δεν εμπίπτουν στο πρωταρχικό του γεωγραφικό πεδίο αρμοδιότητας, όπως οι χώρες της Κεντρικής Ασίας, προτείνεται ότι πρέπει να ληφθεί μια σχετική ad hoc απόφαση από το Διοικητικό Συμβούλιο του ΕΙΕΕ κατόπιν πρότασης της Επιτροπής.

4.2. Αποτελεσματικότητα και αποδοτικότητα των προγραμμάτων του ΕΙΕΕ

Στην έκθεση αξιολογείται η αποτελεσματικότητα και αποδοτικότητα των δραστηριοτήτων του ΕΙΕΕ ιδίως από την άποψη του έργου του σε επίπεδο χώρας εταίρου. Κύρια πηγή πληροφόρησης και ανάλυσης ήταν οι μελέτες χωρών στις οποίες εξετάζονται διεξοδικά η αποδοτικότητα και η αποτελεσματικότητα των δραστηριοτήτων ΕΙΕΕ σε ένα δείγμα τεσσάρων χωρών εταίρων. Οι αξιολογητές έκριναν δύσκολο να αξιολογήσουν τα συγκεκριμένα αποτελέσματα και τον αντίκτυπο που επιτεύχθηκε από το ΕΙΕΕ δεδομένης της φύσης του τομέα, της κλίμακας των δραστηριοτήτων του ΕΙΕΕ και του φάσματος των διαφόρων ενδιαφερομένων κύκλων.

Σε γενικές γραμμές, στην έκθεση συνάγεται το συμπέρασμα ότι το ΕΙΕΕ προσέφερε αποτελεσματική και αποδοτική συμβολή στη μεταρρύθμιση της ΕΕΚ στις χώρες εταίρους. « Από την προοπτική τόσο των υπηρεσιών της Επιτροπής στις Βρυξέλλες όσο και των αντιπροσωπειών, η συμβολή του ΕΙΕΕ θεωρείται πολύ θετική επειδή προσφέρει αξία στους χρήστες του με την παροχή εμπειρογνωμοσύνης στην ΕΕΚ και στην ανάπτυξη ανθρώπινου δυναμικού (HRD) σε μεγάλο φάσμα υπηρεσιών.»

Επίσης, η υποστήριξη του ΕΙΕΕ στη διάδοση εμπειριών στην πολιτική και στη μεταρρύθμιση της ΕΕΚ θεωρείται χρήσιμη συμβολή στη διαδικασία μεταρρύθμισης, καθώς και στη μεγαλύτερη εξοικείωση των ενδιαφερομένων φορέων στις χώρες με τις προσεγγίσεις πολιτικής της ΕΕ. Οι αξιολογητές διαπίστωσαν ότι οι δραστηριότητες του ΕΙΕΕ συμπλήρωναν τα προγράμματα που χρηματοδοτούνται από την Επιτροπή και συνέβαλαν στη πιο αποτελεσματική τους υλοποίηση. Ένα θέμα κλειδί που προκύπτει από την έκθεση αυτή, ωστόσο, είναι να εξασφαλιστεί στενός σύνδεσμος μεταξύ των προτύπων ενεργειών του ΕΙΕΕ και των ενεργειών μεγαλύτερης κλίμακας που χρηματοδοτούνται από την Ευρωπαϊκή Επιτροπή ή των ενεργειών που θα μπορούσαν να χρηματοδοτηθούν από άλλους χορηγούς.

Εν κατακλείδι, στην έκθεση φέρεται το επιχείρημα ότι το ΕΙΕΕ πρέπει να παρέχει ένα συνδυασμό υπηρεσιών τόσο προς την Επιτροπή όσο και προς τις χώρες εταίρους.

Με βάση την παρούσα ανάλυση και εν όψει των νέων μέσων εξωτερικής βοήθειας, η Επιτροπή προτείνει την επανεξέταση των καθηκόντων του ΕΙΕΕ στην επικείμενη αναθεώρηση του κανονισμού του οργανισμού. Η Επιτροπή θεωρεί ότι, κατά τα επόμενα έτη, το ΕΙΕΕ πρέπει να έχει τα ακόλουθα καθήκοντα:

- Παροχή πληροφοριών, ανάλυση της πολιτικής και παροχή συμβουλών σχετικά με θέματα ανάπτυξης του ανθρώπινου δυναμικού και των συνδέσμων τους με τους στόχους κλαδικής πολιτικής στις χώρες εταίρους·

- Παροχή υποστήριξης στους ενδιαφερόμενους φορείς στις χώρες εταίρους για τη δημιουργία ικανότητας στην ανάπτυξη ανθρώπινου δυναμικού·

- Διευκόλυνση της ανταλλαγής πληροφοριών και εμπειριών μεταξύ των χορηγών που ασχολούνται με τη μεταρρύθμιση της ανάπτυξης ανθρώπινου δυναμικού στις χώρες εταίρους·

- Υποστήριξη της χορήγησης, της παρακολούθησης και της ανάλυσης της κοινοτικής βοήθειας σε χώρες εταίρους στον τομέα της ανάπτυξης ανθρώπινου δυναμικού·

- Διάδοση πληροφοριών και ενθάρρυνση της δικτύωσης και της ανταλλαγής εμπειριών και ορθών πρακτικών μεταξύ της Ευρωπαϊκής Ένωσης και των χωρών εταίρων και μεταξύ των χωρών εταίρων σε θέματα ανάπτυξης ανθρώπινου δυναμικού.

4.3. Παρακολούθηση των προγραμμάτων του ΕΙΕΕ

Στην έκθεση αξιολόγησης δόθηκε ιδιαίτερη προσοχή στην ανάγκη να αναπτυχθεί η ικανότητα του ΕΙΕΕ για την παρακολούθηση των δραστηριοτήτων του σε επίπεδο σχεδίου και χώρας. Σχετικά με το θέμα αυτό αναγνωρίζεται στην έκθεση ότι η παρακολούθηση των επιτευγμάτων του ΕΙΕΕ σε επίπεδο χώρας είναι ένα πολύπλοκο πεδίο στο οποίο μεγάλο μέρος του έργου του ΕΙΕΕ δεν μπορεί απλώς να εξομειωθεί με ένα σχέδιο που αποτελείται από μια σειρά δραστηριοτήτων που συμβάλλουν σε συγκεκριμένα πορίσματα και αποτελέσματα. Το έργο του ΕΙΕΕ αποσκοπεί περισσότερο στη διευκόλυνση των πληροφοριών παρά στην παραγωγή προϊόντων ή αποτελεσμάτων (δημοσιεύσεις, νέα προγράμματα σπουδών κ.λπ.). Επίσης, σε πολλές περιπτώσεις, το ΕΙΕΕ έχει ουσιαστικά το ρόλο φορέα παροχής υπηρεσιών για τις υπηρεσίες της Ευρωπαϊκής Επιτροπής με την παροχή υποστήριξης στον προσδιορισμό, τη διαμόρφωση και την παρακολούθηση σχεδίων.

Στην έκθεση αναφέρεται ότι η κύρια πρόκληση του ΕΙΕΕ δεν είναι απλώς η παρακολούθηση της παραγωγής ενός συγκεκριμένου εγγράφου αλλά η μέτρηση του αντικτύπου που επιτυγχάνεται στα εθνικά σχέδια και στις ενέργειες μεταρρύθμισης. Στην αξιολόγηση συνάγεται το συμπέρασμα ότι το τρέχον σύστημα παρακολούθησης του ΕΙΕΕ, το οποίο έχει σχεδιαστεί για να εντοπίζει τις επιδόσεις σε επίπεδο δραστηριοτήτων και επιμέρους σχεδίων, δεν μετρά σωστά την ποιότητα των υπηρεσιών/προϊόντων του ΕΙΕΕ ή τον αντίκτυπο του ΕΙΕΕ στην μεταρρύθμιση της ΕΕΚ σε επίπεδο χώρας .

Η Επιτροπή συμφωνεί με τα θετικά συμπεράσματα των αξιολογητών σχετικά με την αποδοτικότητα και αποτελεσματικότητα της τεχνικής βοήθειας που παρέχει το ΕΙΕΕ στο πρόγραμμα Tempus. Η Επιτροπή εκτιμά ιδιαίτερα το γεγονός ότι το τμήμα Tempus του ΕΙΕΕ συνέχισε να ανταποκρίνεται στις απαιτήσεις για αλλαγές στον τρόπο με τον οποίο εργάζεται και συνέχισε να είναι αποτελεσματικά οργανωμένο ανεξάρτητα από όλες τις αβεβαιότητες για το μέλλον του Tempus που χαρακτήριζε την περίοδο της αξιολόγησης.

Η Επιτροπή συμφωνεί με την ανάλυση και τα συμπεράσματα του εξωτερικού αξιολογητή ότι το ΕΙΕΕ χρειάζεται να ενισχύσει το σύστημά του παρακολούθησης σε επίπεδο χώρας. Πρέπει να συλλέγονται με συστηματικό τρόπο οι διαθέσιμες πληροφορίες σχετικά με προγράμματα ανά χώρα προκειμένου να ενημερώνονται σωστά οι αποφάσεις σε οργανωτικό επίπεδο. Η Επιτροπή ζητά από το ΕΙΕΕ να λάβει υπόψη την κριτική και τις συστάσεις του εξωτερικού αξιολογητή και να αναπτύξει το αντίστοιχο σύστημα παρακολούθησης για την αντιμετώπιση των ελλείψεων που εντοπίστηκαν. Όπως δηλώνει ο αξιολογητής, « η πρόκληση είναι να αναπτυχθεί μια προσέγγιση η οποία να παρέχει σημαντικές πληροφορίες στο επίπεδο αυτό και με τρόπο που δεν είναι δύσκαμπτος και μηχανιστικός» .

4.4. Δομές διακυβέρνησης

Οι αξιολογητές εξέτασαν ιδιαίτερα το ρόλο του Διοικητικού Συμβουλίου και το θέμα παροχής στρατηγικής κατεύθυνσης· τα προσόντα των μελών· τη διεξαγωγή των συνεδριάσεων· τη διαδικασία ένταξης των νέων μελών και τα υλικά πληροφόρησης και ενημέρωσης που παρέχονται πριν από τις συνεδριάσεις.

Στην έκθεση παρατηρείται ότι ο πρωταρχικός ρόλος του Διοικητικού Συμβουλίου είναι μεταξύ άλλων να εγκρίνει την πρόταση ετησίου προγράμματος εργασίας και προϋπολογισμού, που αποτελούν αντικείμενο τελικής έγκρισης από το Κοινοβούλιο. Οι αξιολογητές καταλήγουν στο συμπέρασμα ότι, μολονότι το Διοικητικό Συμβούλιο δεν πληροί τον πρωταρχικό του ρόλο, υπάρχουν ερωτήματα σχετικά με τον πραγματικό του ρόλο στη στρατηγική λήψης αποφάσεων. Στην έκθεση αναγνωρίζεται ότι η κύρια στρατηγική κατεύθυνση προέρχεται από τον Πρόεδρο και τα μέλη της Επιτροπής· τίθεται το ερώτημα σχετικά με το πόσο ρεαλιστικό είναι να αναμένεται από άλλα μέλη να συμβάλουν ουσιαστικά στο στρατηγικό όραμα, επισημαίνοντας την έλλειψη ευθυγράμμισης μεταξύ της προέλευσης των μελών του Διοικητικού Συμβουλίου από την εσωτερική κυρίως εκπαιδευτική πολιτική της ΕΕ και του ρόλου και των αρμοδιοτήτων του ΕΙΕΕ που αφορούν κατά κύριο λόγο τον τομέα της πολιτικής εξωτερικών σχέσεων.

Σχετικά με το συμβουλευτικό σώμα, στην έκθεση συνάγεται το συμπέρασμα ότι το δίκτυο παρέχει καλή ευκαιρία για διάλογο μεταξύ των αντιπροσώπων της Ευρωπαϊκής Επιτροπής, των κρατών μελών, των χωρών εταίρων και των διεθνών οργανισμών. Ωστόσο, στην αξιολόγηση αναφέρεται ότι το συμβουλευτικό σώμα δεν εκπληρώνει επαρκώς το σκοπό του για την παροχή συμβουλών στο Διοικητικό Συμβούλιο σχετικά με το μελλοντικό πρόγραμμα εργασίας.

Η Επιτροπή συμμερίζεται σε ορισμένο βαθμό την ανάλυση και τις συστάσεις του εξωτερικού αξιολογητή. Ωστόσο, οι στόχοι του ΕΙΕΕ καθορίζονται στη νομική του βάση και οι δραστηριότητες του και οι προτεραιότητες καθορίζονται σε μεγάλο βαθμό από τις εξωτερικές πολιτικές και τα μέσα της ΕΕ. Συνεπώς, μπορεί να αμφισβητηθεί το πόσο ισχυρός μπορεί και/ή είναι ο στρατηγικός ρόλος του Διοικητικού Συμβουλίου. Η σύσταση για τη δημιουργία υποεπιτροπών σχετικά με συγκεκριμένα σημαντικά θέματα χρειάζεται περαιτέρω ανάλυση. Η Επιτροπή δεν έχει πεισθεί από την πρόταση να φροντίσει για τη χρηματοδότηση μίας θέσης υπαλλήλου στο ΕΙΕΕ για την παροχή υποστήριξης στο Διοικητικό Συμβούλιο.

Η Επιτροπή υπέβαλε στο Ευρωπαϊκό Κοινοβούλιο και στο Συμβούλιο σχέδιο διοργανικής συμφωνίας για ένα πλαίσιο λειτουργίας των ευρωπαϊκών ρυθμιστικών οργανισμών (COM(2005)59· Φεβρ. 2005) (IIAOFERA). Στη συμφωνία αυτή προτείνεται να περιοριστεί το μέγεθος των διοικητικών συμβουλίων των οργανισμών ώστε να εξασφαλιστεί υψηλό επίπεδο αποτελεσματικότητας όσον αφορά τη λήψη των αποφάσεων, να περιοριστεί το κόστος λειτουργίας και να υπάρχει ισότητα στον αριθμό ψήφων τόσο από τα μέλη που ορίζονται από το Συμβούλιο όσο και από τα μέλη που ορίζονται από την Επιτροπή. Η Επιτροπή στην πρότασή της για την αναθεώρηση του κανονισμού του ΕΙΕΕ θα ακολουθήσει αυτές τις αρχές .

Η Επιτροπή συμφωνεί με το συμπέρασμα του αξιολογητή ότι « το συμβουλευτικό σώμα έχει αποσυνδεθεί από την καταστατική του λειτουργία» . Μολονότι το συμβουλευτικό σώμα είναι ένα σημαντικό δίκτυο, έχει χάσει σε μεγάλο βαθμό την καταστατική του λειτουργία ως όργανο διακυβέρνησης του ΕΙΕΕ. Ο προγραμματισμός των δραστηριοτήτων του ΕΙΕΕ αποφασίζεται συνεχώς περισσότερο με μια διαδικασία διαλόγου με την Επιτροπή με βάση τις προτεραιότητες παροχής εξωτερικής βοήθειας της ΕΕ και οι καταστατικές γνωμοδοτήσεις του συμβουλευτικού σώματος δεν παίζουν πλέον σημαντικό ρόλο στον καθορισμό του περιεχομένου των δραστηριοτήτων του ΕΙΕΕ σε ετήσια βάση. Συνεπώς, προτείνεται να μην συμπεριληφθεί ως καταστατικό όργανο στην αναθεώρηση του κανονισμού ΕΙΕΕ. Η Επιτροπή καλεί το ΕΙΕΕ να αναλύσει τις συστάσεις του αξιολογητή κατά την επανεξέταση του συμβουλευτικού σώματος.

4.5. Επικοινωνία και διάδοση πληροφοριών

Στην αξιολόγηση συνάγεται το συμπέρασμα ότι το ΕΙΕΕ έχει ένα επιτυχές και επαγγελματικό σύστημα επικοινωνίας που λειτουργεί σε επιχειρησιακό επίπεδο, μέσω του δικτυακού του τόπου και των δημοσιεύσεών του. Οι αξιολογητές ανέφεραν ότι το σύστημα επικοινωνίας και διάδοσης έχει βελτιωθεί σημαντικά από την τελευταία αξιολόγηση και μετά. Η έκθεση έδειξε ότι οι πρωτοβουλίες επικοινωνίας του ΕΙΕΕ, και ιδιαίτερα ο δικτυακός του τόπος, τα εργαστήρια και οι ανταλλαγές επισκέψεων, οι εκτυπωμένες δημοσιεύσεις ενημερωτικών δελτίων (80%) ήταν πολύ αποτελεσματικές.

Ωστόσο, στην έκθεση αναφέρεται ότι ενδεχομένως τίθεται υπερβολική έμφαση στην προώθηση του ΕΙΕΕ ως θεσμικού οργάνου. Στην έκθεση προτείνεται συνεπώς ότι το ΕΙΕΕ πρέπει να ενισχύσει την ικανότητά του να κοινοποιεί αποτελεσματικά τα επιτεύγματά του και τα αποτελέσματα καθώς και να διαδίδει ιδέες και υλικό σχετικά με θεματικούς τομείς όσον αφορά την ΕΕΚ. Επίσης πρέπει να εξετάσει τη δυνατότητα διάδοσης του υλικού ενημέρωσης στις γλώσσες των χωρών εταίρων για να αυξηθεί η πρόσβαση στις εργασίες του για τους ενδιαφερόμενους φορείς στις χώρες εταίρους.

Η Επιτροπή επιδοκιμάζει τις θετικές εξελίξεις που επιτεύχθηκαν στον τομέα επικοινωνίας και διάδοσης από την τελευταία αξιολόγηση και μετά. Καλεί το ΕΙΕΕ να αναλύσει τις συστάσεις του εξωτερικού αξιολογητή και να προτείνει αντίστοιχες ενέργειες επανόρθωσης.

5. Συμπέρασμα

Η Επιτροπή συμφωνεί με τη συνολικά θετική αξιολόγηση του αξιολογητή όσον αφορά την αποτελεσματικότητα και την αποδοτικότητα του έργου του ΕΙΕΕ και θεωρεί ότι οργανισμός έχει προσφέρει πολύτιμη συμβολή στις δραστηριότητες της Κοινότητας στον τομέα της μεταρρύθμισης της επαγγελματικής εκπαίδευσης και κατάρτισης στις περιοχές εταίρους. Η Επιτροπή εκφράζει την εκτίμησή της για το έργο του ΕΙΕΕ στο πλαίσιο της παροχής εμπειρογνωμοσύνης για τον εντοπισμό και την υλοποίηση σχεδίων.

Οι αξιολογητές τόνισαν ότι, το ΕΙΕΕ πρέπει να εξετάσει τον κύκλο του σχεδιασμού του, ιδίως του ζητούν να αναλύσει τον τρόπο με τον οποίο οι διασυνδέσεις μεταξύ των «μεσοπρόθεσμων προτεραιοτήτων – του ετήσιου προγράμματος εργασίας – των σχεδίων των χωρών – της ετήσιας έκθεσης δραστηριότητας» μπορούν να ενισχυθούν και να γίνουν πιο σαφείς. Σχετικοί μετρήσιμοι δείκτες πρέπει να ορίζονται προκειμένου να διευκολυνθεί η συνέχιση των καθορισμένων στόχων και επιδιώξεων και να διευκολυνθεί η αξιολόγηση του αντικτύπου του ΕΙΕΕ στους τομείς του παρέμβασης. Νέες προσεγγίσεις πρέπει να διερευνηθούν για να βελτιωθεί η ανάπτυξη και η σωστή διάδοση του σχετικού με την ΕΕΚ υλικού και να ενισχυθεί η ικανότητα του κοινοποίησης των επιτευγμάτων του και των αποτελεσμάτων.

Η εισαγωγή των νέων μέσων εξωτερικής βοήθειας, το IPA και το ENPI, χαρακτηρίζει ένα σημαντικό βήμα προς μια προσέγγιση με ώθηση από άποψη πολιτικής παρά προγράμματος στην εξωτερική βοήθεια σε μια προοπτική για όλον τον τομέα. Και τα δύο μέσα σχεδιάστηκαν για να προσφέρουν υποστήριξη για να επιτύχουν οι χώρες εταίροι εγχώριες μεταρρυθμίσεις στους εν λόγω τομείς. Οι στόχοι ορίζονται με μια διαδικασία διαλόγου με τις κυβερνήσεις των χωρών εταίρων και παρέχεται υποστήριξη σε αυτές για την υλοποίηση των διαδικασιών μεταρρύθμισης που οι ίδιες έχουν σχεδιάσει και διαχειρίζονται.

Στο νέο αυτό πλαίσιο, θα ζητηθεί από το ΕΙΕΕ να παράσχει στην Επιτροπή πληροφορίες και αναλύσεις στη φάση ανάπτυξης της πολιτικής και του προγραμματισμού. Το άλλο επίκεντρο της προσοχής πρέπει να είναι η παροχή βοήθειας στις χώρες εταίρους ώστε να δημιουργήσουν την ικανότητα προσδιορισμού και εφαρμογής ενδογενών στρατηγικών μεταρρύθμισης και η προώθηση της δικτύωσης της ανταλλαγής εμπειριών και ορθών πρακτικών μεταξύ της ΕΕ και των χωρών εταίρων, καθώς και μεταξύ των ίδιων των χωρών εταίρων.

Το ΕΙΕΕ πρέπει να προσαρμόσει την οργάνωσή του και τον τρόπο εργασίας του στο νέο αυτό περιβάλλον. Ο οργανισμός πρέπει σε συντονισμό με το Διοικητικό του Συμβούλιο και την Επιτροπή να θεσπίσει σαφείς προτεραιότητες και να επικεντρώσει τους διαθέσιμους πόρους του στις κεντρικές του δραστηριότητες.

Τόσο για την Επιτροπή όσο και για το ΕΙΕΕ, απαιτείται μεγαλύτερη επίγνωση και παρακολούθηση του είδους υπηρεσιών που πρέπει να παρέχονται και απαιτούνται προκειμένου να εξασφαλιστεί ότι οι δραστηριότητες του οργανισμού θα εξακολουθήσουν να είναι χρήσιμες και επίκαιρες. Αυτό συνεπάγεται ότι η Επιτροπή θα ενημερώνει πλήρως το ΕΙΕΕ σχετικά με νέες ή αναθεωρημένες προτεραιότητες ή στρατηγικές. Παρομοίως, το ΕΙΕΕ θα ενημερώνει τις υπηρεσίες της Επιτροπής, στα εξωτερικά και στα κεντρικά της γραφεία σχετικά με τις δραστηριότητες, τις πρωτοβουλίες και τις επαφές του με τους αντίστοιχους ενδιαφερόμενους κύκλους στις χώρες εταίρους, με άλλους διεθνείς χορηγούς και οργανισμούς προκειμένου να εξασφαλιστεί η συνοχή και η προβολή της δράσης της Ευρωπαϊκής Επιτροπής. Αυτό απαιτεί ανανέωση της δέσμευσης και από τις δύο πλευρές στην ενίσχυση της δραστηριότητας επικοινωνίας και ανταλλαγής πληροφοριών.

Η διοίκηση του ΕΙΕΕ πρέπει να συνεχίσει τις προσπάθειές της για τη δημιουργία σαφούς οράματος εντός του οργανισμού όσον αφορά την τοποθέτηση και το ρόλο του ως Ευρωπαϊκού Κέντρου εμπειρογνωμοσύνης στο νέο θεσμικό τοπίο.

Γενικά, η Επιτροπή πιστεύει ότι η έκθεση εξωτερικής αξιολόγησης παρέχει χρήσιμα διδάγματα και συστάσεις για την ανάπτυξη του ΕΙΕΕ ως κέντρου εμπειρογνωμοσύνης. Η Επιτροπή καλεί το ΕΙΕΕ να υποβάλει σχέδιο προγράμματος δράσης στο Διοικητικό Συμβούλιο, περιγράφοντας την ανάλυσή του και τις προτεινόμενες δράσεις σε σχέση με όλες τις συστάσεις του αξιολογητή και της Επιτροπής στην παρούσα έκθεση.

Η πρόταση της Επιτροπής για έναν αναθεωρημένο κανονισμό του ΕΙΕΕ θα δώσει επίσης την ευκαιρία για συζήτηση και ανταλλαγή απόψεων με το Ευρωπαϊκό Κοινοβούλιο και το Συμβούλιο σχετικά με το μελλοντικό ρόλο του ΕΙΕΕ τους στόχους, τις προτεραιότητές του και τη δομή διακυβέρνησής του.

[pic]

Παράρτημα 2

ΕΞΕΛΙΞΗ ΤΟΥ ΠΡΟΫΠΟΛΟΓΙΣΜΟΥ, 2002-2006

Έτος | Κοινοτική επιδότηση | Δαπάνες προσωπικού | Κόστος διοίκησης και υποδομής | Επιχειρησιακό κόστος | Οργανόγραμμα | Κονδύλια που δεσμεύτηκαν | Κονδύλια που μεταφέρθηκαν στο επόμενο έτος | Αχρησιμοποίητα κονδύλια | | 2002 | B7-664: 12.8

B7-033 4.0

Σύνολο 16.8m |9 890 000

(63.0%)

|1 386 050

(8.0%)

|5 523 950

(29.0%) |105 |16 795 986 |3 365 833 |4 014 | | 2003 | 15 03 03 13.7

15 03 02 3.5

Σύνολο 17,2m |10 529 000

(65.0%)

|1 421 000

(8.0%) |5 250 000

(27.0%) |104 |16 969 378 |1 725 970 |230 622 | | 2004 | 15 03 03: 15.1

15 03 02: 2.5

Σύνολο 17,6m |10 993 973

(62.0%)

|1 390 027

(8.0%)

|5 276 000

(30.0%) |104 |17 321 617 |1 537 855 |278 383 | | 2005 | 15 03 03: 16.0

15 03 02: 2.5

Σύνολο 18,5m |11 287 000

(61.0%)

|1 453 000

(8.0%)

|5 760 000

(31.0%) |104 |18 089 560 |2 729 149 |410 440 | | 2006 | 15 03 03: 16.95

15 03 02 : 2.5

Σύνολο 19,45m |11 956 800

61.0%

|1 688 000

9.0%

|5 805 200

30.0% |105 | | | | |Από τη μετάβαση στην κατάρτιση του προϋπολογισμού βάσει δραστηριοτήτων το 2003: 15 03 02 αντικαθιστά B7-033; 15 03 03 αντικαθιστά B7-664

[1] Κανονισμός (ΕΚ) αριθ. 1648/2003 του Συμβουλίου, της 18ης Ιουνίου 2003

[2] Δικτυακός τόπος ΕΙΕΕ: http://www.etf.eu.int/

[3] Αρμενία, Αζερμπαϊτζάν, Λευκορωσία, Γεωργία, Καζακστάν, Κιργιζία, Μολδαβία, Μογγολία, Ρωσική Ομοσπονδία, Τατζικιστάν, Τουρκμενιστάν, Ουκρανία, Ουζμπεκιστάν.

[4] Βουλγαρία, Κροατία, Ρουμανία, Τουρκία και η πρώην Γιουγκοσλαβική Δημοκρατία της Μακεδονίας

[5] Αλβανία, Βοσνία και Ερζεγοβίνη, Σερβία συμπεριλαμβανομένου του Κοσσυφοπεδίου (σύμφωνα με το ψήφισμα 1244 του Συμβουλίου Ασφαλείας των ΗΕ), και το Μαυροβούνιο

[6] Αλγερία, Αίγυπτος, Ισραήλ, Ιορδανία, Λίβανος, Μαρόκο, Παλαιστινιακή Αρχή (Δυτική όχθη του Ιορδάνη και Λωρίδα της Γάζας), Συρία, Τυνησία

[7] Βλέπε τον δικτυακό τόπο του ΕΟΑ: http://ear.europa.eu/

[8] External Evaluation of the European Training Foundation , ITAD, Νοέμβριος 2002: http://ec.europa.eu/dgs/education_culture/evalreports/index_en.htm#ETFinterim1

[9] CΟΜ(2003)287 της 22.5.2003

[10] COM(1997)379 της 18.7.1997

[11] External Evaluation of the European Training Foundation , ITAD, Ιούνιος 2006: http://ec.europa.eu/dgs/education_culture/evalreports/index_en.htm#ETFinterim3

Διευθυντής

Muriel Dunbar

Σχεδιασμός, παρακολούθηση και αξιολόγηση

Peter Greenwood

Tempus

Marleen Voordeckers

Τμήμα επιχειρήσεων

Sandra Stefani

Εξωτερική επικοινωνία

Bent Sørensen

Διοίκηση και κεντρικές υπηρεσίες

Olivier Ramsayer

Δομή του ΕΙΕΕ 1.1.2006